**Териториално статистическо бюро - Югоизток**

Отдел „Статистически изследвания - Сливен“

**ИЗДАДЕНИ РАЗРЕШИТЕЛНИ ЗА СТРОЕЖ И ЗАПОЧНАТО**

**СТРОИТЕЛСТВО НА НОВИ СГРАДИ В ОБЛАСТ СЛИВЕН**

**ПРЕЗ ВТОРОТО ТРИМЕСЕЧИЕ НА 2024 ГОДИНА**

По данни на Националния статистически институт през второто тримесечие на 2024 г. местните администрации на територията на област Сливен са издали **разрешителни за строеж** на 29 жилищни сгради с 39 жилища в тях и с 6 633 кв. м разгъната застроена площ (РЗП), и на 31 други сгради със 7 983 кв. м РЗП.

Спрямо предходното тримесечие броят на издадените разрешителни за строеж на жилищни сгради остава непроменен, но жилищата в тях намаляват с 49.4%, а общата им застроена площ - с 52.4%. Броят на издадените разрешителни за строеж на други сгради нараства с 47.6%, а разгънатата им застроена площ съответно със 78.0%.

В сравнение с второто тримесечие на 2023 г. броят на издадените разрешителни за строеж на нови жилищни сгради е повече с 11.5%, жилищата в тях нарастват с 30.0%, а общата им застроена площ - с 36.4%. Броят на издадените разрешителни за строеж на други сгради е повече с 55.0%, но съответната им РЗП намалява с 38.6%.

През второто тримесечие на 2024 г. в област Сливен е **започнал строежът** на 40 жилищни сгради с 43 жилища в тях и с 8 151 кв. м обща застроена площ, и на 17 други сгради с 6 150 кв. м РЗП.

Спрямо предходното тримесечие броят на започнатите жилищни сгради се увеличава с 2.6%, докато жилищата в тях са по-малко с 24.6%, а общата им застроена площ нараства с 2.0%. Броят на започнатите други сгради се увеличава с 41.7%, но общата им застроена площ намалява с 2.5%.

В сравнение с второто тримесечие на 2023 г. започнатите жилищни сгради се увеличават с 29.0%, докато жилищата в тях намаляват с 33.8%, а общата им застроена площ - с 15.0%. Броят на започнатите други сгради се увеличава с 88.9%, а тяхната РЗП - със 122.9%.

**Методологични бележки**

Тримесечното статистическо наблюдение за издадените разрешителни за строеж и започнатото строителство осигурява информация както за издадените от местните администрации разрешителни за строеж, така и за започнатото строителство на нови сгради според техния вид и разгъната застроена площ. Тази информация може да се използва като индикатор за бъдещата активност на строителните предприятия в страната. Видовете сгради се посочват в съответствие с Класификацията на сградите и строителните съоръжения (КСC - 2001) и се подразделят на:

• Жилищни - сгради, полезната площ на които в голямата си част е предназначена за жилищни цели за постоянно обитаване.

• Нежилищни - сгради за различни нежилищни нужди, които включват:

- административни - офиси и сгради за административна дейност на ведомства и други организации и сдружения (представителни сгради - банки, пощи, правителствени сгради, сгради за конференции, конгреси, съдилища, общини);

- други сгради - всички останали видове сгради, предназначени за различни дейности: производствена, търговска, транспортна, просветна, културна, спортна, селскостопанска, здравеопазване, бази за почивка и краткосрочно пребиваване (хотели, мотели, почивни домове, хижи и др.).

Разгъната (обща) застроена площ на сградите е сумата от застроените площи на всички етажи по външни измерения.

Повече информация и данни за издадените разрешителни за строеж и започнатото строителство на нови сгради са достъпни в Информационна система „ИНФОСТАТ“ (<https://infostat.nsi.bg/infostat/pages/module.jsf?x_2=99>) и на сайта на НСИ, раздел „Други месечни и тримесечни данни“ (<http://www.nsi.bg/node/13215/>).